
Sihtgrupp: 1.–3. klass
Kestus: 60–90 minutit
Tegevuskava 
Sissejuhatus Masinahalli autonäitusel (10 minutit)
Tervitus. Programmi kava ja muuseumi käitumisreeglite tutvustus. Sissejuhatus programmi teemasse. 
Mõisted keskkond, keskkonnasaaste, heitgaasid. 
Autonäituse tutvustus, kus räägitakse, mis autod näitusel on ja kust leiab näitusel autode kohta infot. 
1. Auto tehnilise passi meeskonnatöö ülesanne autonäitusel (15 minutit)
Õpilased jagatakse 3–5liikmelistesse rühmadesse. Õpilased lähevad mängult vanaautode kokkutulekule. Iga rühm saab mängulise auto tehnilise passi ülesandelehe, pliiatsid ja kirjutusalused. Rühmad otsivad töölehel oleva pildi järgi üles oma auto ja täidavad auto tehnilises passis nõutud andmed: auto mark, tootmisaasta, istekohtade arv, kütusekulu, mis liiki kütusega auto sõidab, kas auto on keskkonnasõbralik või mitte. Seejärel liiguvad õpilased Masinahalli 2. korrusel asuv õppeklassi.
2. Õppeklass (35 min)
· PowerPointi esitlus 
Tegevusi toetab PowerPointi esitlus, mis puudutab järgnevaid teemasid: CO2, kliimamuutuste tagajärjed, transpordi süsiniku jalajälg, keskkonnasäästlik transport, tervislikud liikumisviisid, prügi tee ääres, mürasaaste. Arutletakse, mis on süsiniku jalajälg ning vaadatakse Eestimaa Looduse Fondi videoklippi „Süsiniku jalajälg“.
· Rühmatöö kokkuvõtete tegemine 
Pärast video vaatamist tutvustavad rühmad oma auto passi töölehte. Koostatakse koos juhendajaga töölehes käsitletud autodest keskkonnasäästlikkuse edetabel. Arutletakse koos, mida tähendab kütusekulu, kas istekohtade arv mõjutab auto keskkonnasõbralikkust, kas sõiduk on keskkonnasõbralik või mitte ja miks. 
· Prügi 
Arutletakse kas marsruudil kodu-muuseum (või mõni muu vahemaa) nägid õpilased tee ääres prügi. Kust ja kuidas prügi tee äärde satub? Kas prügi koht on looduses või tänaval? Kuidas see ohustab keskkonda? Kuidas õpilased ise käituvad, kas nad viskavad prügi prügikasti, kuidas käitub nende pere? Õpilased jaotatakse 3–5 liikmelistesse gruppidesse ja mängitakse prügi sorteerimise mängu. 
· Müra mõõtmine
Räägitakse liiklusmürast ja selle mõjust. Tehakse katse müramõõturiga, kus mõõdetakse erinevate helide mürataset. Õpilased arutlevad, kas parem oli tasane heli või vali heli.
3. Täringumäng „Keskkonnasõber“ (25 min)
Õpilased jagatakse kahte gruppi ning läbitakse põrandal asetsevas täringumängus teekond maalt linna poodi banaani järele. Täringu veeretamine määrab mängus õpilaste valikud: kas nad käituvad mängus keskkonnasõbralikult või mitte.
4. Kokkuvõte programmist (2–3 minutit) 
Juhendaja võtab programmi teemad lühidalt kokku ning suunab õpilasi nimetama, mida nad said teada transpordi keskkonnamõju, prügi ja müra kohta. Koos mõeldakse, milliseid keskkonda hoidvaid valikuid saab igaüks oma igapäevaelus teha.

